Dinamiese pryse | Die Ekonomie Blog
In Ekonomie leer ons dat 'n verandering in die prys lei tot 'n verandering in die hoeveelheid gevra of die hoeveelheid aangebied. Teen 'n hoë prys vra verbruikers min van 'n produk, maar verkopers bied 'n groot hoeveelheid aan as die prys hoog is.
Daar is ook 'n klomp faktore wat kan lei tot 'n verskuiwing van die hele vraagkromme of die hele aanbodkromme. In die grafiek hier aan die regterkant is daar 'n toename in die hoeveelheid gevra teen elke prys – die hele vraagkromme skuif na regs. Die eindresultaat is dat die hoeveelheid aangebied ook toeneem en vraag en aanbod is weer in ewewig teen 'n hoër ewewigsprys en -hoeveelheid.
'n Lekker praktiese voorbeeld vir die moderne era is die taxi-diens genaamd Uber.
"Uber is an app that connects passengers with drivers of vehicles for hire and ridesharing services". Dit het in die VSA begin, maar jy kan nou ook Uber se dienste in Johannesburg en Kaapstad gebruik. Die pryse is gewoonlik tussen R50 en R70 vir 'n rit, maar wanneer daar 'n toename is in die vraag, skiet die pryse op. Uber noem dit "surge pricing".
Met die vorige "polar vortex" sneeustorms in die VSA en Kersfees en Nuwe Jaarsvieringe het pryse die hoogte ingeskiet en baie mense was skielik baie ongelukkig hieroor. Lees hier meer:
In Kaapstad was die prys 5.25 keer hoër op oujaarsaand want mense graag wil uitgaan en kuier, maar nie die risiko loop van drink en bestuur nie. Hierdie tweet som dit mooi op:
In 'n onlangse artikel berig The Economist dat dinamiese pryse nou oral oor die internet gebruik word. Lugrederye, hotelle en motorverhuringsmaatskappy gebruik dit. Aanlynverkopers soos Amazon se pryslyste verander gemiddeld elke 10 minute. Dit het interessante gevolge vir die verkopers, hulle mededingers en vir verbruikers.
This entry was posted in Algemeen ekonomie and tagged dinamiese pryse on Februarie 16, 2016 by Waldo Krugell.